Boere staan saam om plaasaanvallers te vangBoere, plaaswerkers, veiligheidsmaatskappye, sakemanne en die Noordwes-polisie het kragte saamgesnoer en ses vermeende plaasaanvallers aangekeer. Die rolspelers het Donderdag vier van die verdagtes in hegtenis geneem, skaars twee ure nadat ŉ vrou in ŉ plaaswinkel naby Mafikeng oorval is, berig Beeld. Kotie du Toit is die oggend deur vier mans in die winkel aangeval. Hulle het al die geld uit die kasregister gesteel waarna hulle haar na haar huis vergesel het. Daar het hulle haar vasgebind en op die kluis se sleutels aangedring. “Hulle het ŉ vuurwapen teen my kop gehou. Ek het die heeltyd hardop gebid. God was daar. Een van die rowers het my hare gevryf en gesê: ‘Sorry Ouma’,” het Du Toit gesê. Die mans het gevlug waarna Du Toit haarself losgemaak en hulp ontbied het. Die rolspelers het die gebied, sowat 500 hektaar, met hul voertuie afgesper. “Plaaswerkers is elke 50 meter afgelaai, sodat hulle mekaar kon sien en alarm kon maak as hulle die verdagtes opmerk,” het Wynand Buys, ŉ boer, gesê. Twee van die verdagtes is opgespoor toe hulle ŉ pad oorgesteek het en ŉ plaaswerker het ŉ derde verdagte in die veld sien wegkruip. Uiteindelik het al vier verdagtes hulself oorgegee en is hulle in hegtenis geneem. Du Toit se gesteelde besittings is in twee sakke in die veld gevind. In ŉ afsonderlike voorval het die rolspelers Sondag twee diewe op heterdaad betrap toe hulle ŉ plaashuis beroof het. – Sapa